Пенсия җитмәгәч, "Хәерче базары"на чыгасың... (ФОТО)

	Казанның Гудованцев урамында (Авиатөзелеш районы) халык телендә “хәерче базары” (русча “блошиный рынок” яки “барахолка”) дип йөртелә торган бик үзенчәлекле урын бар. Һәр якшәмбе монда Сабантуй кебек халык җыела: кем нәрсә тели, шуны сатуга алып чыга. 	 Инде чүплеккә атарга калган иске-москы, тузып бетә язган кием, күгәргән тимер-томыр, борынгы заманнан калган савыт-саба тәкъдим итсәң дә, беркем бер сүз әйтми. Чөнки бу “хәерче базары”! Монда бик арзанга өй өчен кирәк-ярак, кием-салым, хәтта азык-төлек тә алып була. Әлеге базарда 6 июньдә булдым. Казанның данлыклы “барахолка”сы иртән-иртүк эшли башлаган. Андагы халык! Алучылардан бигрәк сатучылар күп. Базар янәшәсендә урнашкан ягулык салу станциясе янындагы зур мәйданда алма төшәрлек тә урын юк: яшел чирәмгә җәймә җәеп, һәммәсе үз тауарын тезгән. Бу мәйданны урап чыгар өчен дә ярты көн кирәк. Әле ул мәйданнан соң базар юл буенда дәвам итә, озынлыгы бер чакрым бардыр! 
	Рәзилә РӘСИМ	
Ирек мәйданы

	№ --- | 29.06.2021	


